અર્જુન દ્રોણ સાથે પ્રતિયુદ્ધ કરતો નહોતો એમાં પાંડવસેનાને કાંઈ નવું નહોતું. દ્રોણે કૌરવસેનાનું સેનાપતિપદ સ્વીકાર્યું ત્યારે જ ‘प्रतीयां नाहमाचार्यम्’ એમ અર્જુને જાહેર કર્યું હતું; અને ત્યારથી અર્જુન એ પ્રમાણે જ વર્તી રહ્યો હતો એ પાંડવસેનાએ જોયું હતું. દ્રોણ સાથે પ્રતિયુદ્ધ ન કરવામાં અર્જુનને ભલે ગમે તેટલો ધર્મ જણાતો હોય, પાંડવસેનાને તેમાં હૃદયદૌર્બલ્ય જણાયું છે – ધર્મ નહિ. પાંડવસેનાએ અર્જુન માટે વાપરેલા ‘ધર્મવિદ્’ વિશેષણમાં પ્રશંસા નથી. વિષાદ અને વિખાર ભરેલી તે વક્રોક્તિ છે !